《潞河舟次叠前韵柬花农同年》
清代·朱福诜

少傅勋庸在天口，尚知喉舌犹北斗。仍昆文采何斑斑，早朝携得香烟还。

蓬莱清邃足官府，风月不到非人间。蔡侯并掉词坛鞅，偶出城南事游赏。

嘤鸣相召笔再赓，佳句往往夸连城。诗家自有麟阁在，未知浮世谁枯荣。

即今京国号多士，我归去访鸱夷子。游客方深鲈脍思，慈母已占鹊声喜。

潞河新月蛾眉云，南飞有雁君莫弹。西风残叶埽不尽，晚烟疏柳犹堪攀。

但愿儒馆献歌戎堠息，看君玉堂昼掩吟春山。

作者简介：朱福诜，字叔基，号桂卿，海盐人。光绪庚辰进士，改庶吉士，授编修，历官侍读学士。有《复安室诗文集》。